UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBĖS 2022-2023 METŲ NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI VEIKSMŲ PLANO PATVIRTINIMO IR ŠIO PLANO ĮGYVENDINIMO KOORDINATORIAUS PASKYRIMO

2022 m. gegužės 26 d. Nr. TS–134

Utena

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos neformaliojo suaugusiųjų švietimo ir tęstinio mokymosi įstatymo 8 straipsnio 2 dalimi, Neformaliojo suaugusiųjų švietimo ir tęstinio mokymosi 2016-2023 metų plėtros programos, patvirtintos Lietuvos Respublikos Vyriausybės 2016 m. balandžio 6 d. nutarimu Nr. 347 „Dėl Neformaliojo suaugusiųjų švietimo ir tęstinio mokymosi 2016-2023 metų plėtros programos patvirtinimo“, 15 punktu, Utenos rajono savivaldybės 2022-2024 metų strateginio veiklos plano, patvirtinto Utenos rajono savivaldybės tarybos 2022 m. sausio 27 d. sprendimu Nr. TS-4 „Dėl Utenos rajono savivaldybės 2022-2024 m. strateginio veiklos plano patvirtinimo“, Kokybiškos švietimo sistemos kūrimo ir jaunimo užimtumo programos 07.1.3.1. priemone, Utenos rajono savivaldybės taryba nusprendžia:

1.	Patvirtinti Utenos rajono savivaldybės 2022-2023 metų neformaliojo suaugusiųjų švietimo ir tęstinio mokymosi veiksmų planą (pridedama).

2.	Paskirti Utenos švietimo centrą Utenos rajono savivaldybės 2022-2023 metų neformaliojo suaugusiųjų švietimo ir tęstinio mokymosi veiksmų plano įgyvendinimo koordinatoriumi.

3.	Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.utena.lt

4.	Nurodyti, kad šis sprendimas gali būti skundžiamas Utenos rajono savivaldybės tarybai (Utenio a. 4, 28503 Utena) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras	Alvydas Katinas

PATVIRTINTA

Utenos rajono savivaldybės tarybos

2022 m. gegužės 26 d.

sprendimu Nr. TS-134

UTENOS RAJONO SAVIVALDYBĖS 2022 -2023 METŲ NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI VEIKSMŲ PLANAS

I SKYRIUS

BENDROSIOS NUOSTATOS

1.	Utenos rajono savivaldybės 2022-2023 metų neformaliojo suaugusiųjų švietimo ir tęstinio mokymosi veiksmų plano (toliau - planas) paskirtis – stiprinti neformalųjį suaugusiųjų švietimą, sudarant prielaidas suaugusiųjų mokymuisi visą gyvenimą Utenos rajono savivaldybėje (toliau – Savivaldybė).

2.	Planas parengtas vadovaujantis Lietuvos Respublikos neformaliojo suaugusiųjų švietimo ir tęstinio mokymosi įstatymu, Neformaliojo suaugusiųjų švietimo ir tęstinio mokymosi 2016–2023 metų plėtros programa, patvirtinta Lietuvos Respublikos Vyriausybės 2016 m. balandžio 6 d. nutarimu Nr.347 „Dėl Neformaliojo suaugusiųjų švietimo ir tęstinio mokymosi 2016-2023 metų plėtros programos patvirtinimo“, Valstybės pažangos strategijos „Lietuvos pažangos strategija „Lietuva 2030“ bei Tarptautinio suaugusiųjų kompetencijų tyrimo OECD PIAAC duomenimis.

3.	Plane vartojamos sąvokos suprantamos taip, kaip jos apibrėžtos Lietuvos Respublikos neformaliojo suaugusiųjų švietimo ir tęstinio mokymosi įstatyme bei kituose teisės aktuose.

II SKYRIUS

PLANO TIKSLAS, UŽDAVINIAI

4.	Plano tikslas - plėtoti mokymosi visą gyvenimą kokybiškų paslaugų įvairovę, skatinant suaugusiųjų nuolatinį mokymąsi.

5.	Uždaviniai plano tikslui pasiekti:

5.1.	Vykdyti neformaliojo suaugusiųjų švietimo ir tęstinio mokymosi programas, padedančias kiekvienam asmeniui įgyti bendrąsias kompetencijas;

5.2.	Rengti programas, skatinančias gebėjimą bendrauti užsienio kalba, panaudojant modernias kalbų mokymuisi skirtas technologijas.

III SKYRIUS

PLANO ĮGYVENDINIMAS

6.	Planas įgyvendinamas pagal priede pateiktas priemones.

7.	Plano įgyvendinimą koordinuoja Savivaldybės tarybos sprendimu paskirtas plano įgyvendinimo koordinatorius.

8.	Plano įgyvendinimo koordinatorius organizuoja konkursą ir tvirtina konkurso nuostatus plano įgyvendinimo priemonėms, išskyrus 1.1 priemonę, vykdyti.

9.	Konkursas skelbiamas Savivaldybės ir plano įgyvendinimo koordinatoriaus interneto svetainėse.

10.	Konkursui paraiškas gali teikti neformaliojo suaugusiųjų švietimo ir tęstinio mokymosi teikėjai.

11.	Konkurso paraiškas vertina plano įgyvendinimo koordinatoriaus sudaryta konkurso komisija. Komisija sudaroma ne mažiau kaip iš 3 narių. Komisijos darbo organizavimas reglamentuojamas komisijos nuostatuose, kuriuos tvirtina plano įgyvendinimo koordinatorius.

12.	Lėšos skiriamos konkursą laimėjusiems paraiškų teikėjams plano įgyvendinimo koordinatoriaus įsakymu ir sudarant lėšų naudojimo sutartis.

13.	Apie konkurso laimėtojus skelbiama Savivaldybės ir plano įgyvendinimo koordinatoriaus interneto svetainėse.

14.	Plano įgyvendinimas finansuojamas Savivaldybės biudžeto ir Lietuvos Respublikos valstybės biudžeto lėšomis.

15.	Lėšos, skirtos planui įgyvendinti, naudojamos ir už jas atsiskaitoma teisės aktų nustatyta tvarka.

16.	Plano įgyvendinimo stebėseną vykdo plano įgyvendinimo koordinatorius.

17.	Plano įgyvendinimo stebėsena atliekama pagal plano priede nurodytus laukiamus rezultatus ir vertinimo kriterijus.

18.	Plano įgyvendinimo rezultatai skelbiami Savivaldybės interneto svetainėje ir plano įgyvendinimo koordinatoriaus interneto svetainėje.

19.	Planas keičiamas Savivaldybės tarybos sprendimu.

____________________________

Utenos rajono savivaldybės 2022-2023 metų neformaliojo suaugusiųjų švietimo ir tęstinio mokymosi veiksmų plano

priedas

UTENOS RAJONO SAVIVALDYBĖS 2022-2023 METŲ NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI VEIKSMŲ PLANO ĮGYVENDINIMO PRIEMONĖS

Eil. Nr.	Priemonės pavadinimas	Pasiekimo rodiklis	Vykdytojas	Laukiamas rezultatas, vertinimo	Vykdymo laikas	Lėšos (Eur.)

2022 m.	2023 m.	Finansavimo šaltiniai

kriterijus
1 uždavinys: vykdyti neformaliojo suaugusiųjų švietimo ir tęstinio mokymosi programas, padedančias kiekvienam asmeniui įgyti bendrąsias kompetencijas
1.1.	Metodinės pagalbos teikimas Utenos rajono savivaldybės (toliau – Savivaldybė) neformaliojo švietimo teikėjams	Programų skaičius	Plano įgyvendinimo koordinatorius	1 programa	2022 m., 2023 m.	500	500	Savivaldybės biudžeto lėšos
1.2.	Komunikavimo (mokėjimo bendrauti ir bendradarbiauti) kompetencijų plėtojimas	Programų skaičius	Neformaliojo suaugusiųjų švietimo ir tęstinio mokymosi teikėjai	3 programos	2022 m., 2023 m.	1500	1500	Savivaldybės biudžeto lėšos
2 uždavinys: rengti programas, skatinančias gebėjimą bendrauti užsienio kalba, panaudojant modernias kalbų mokymuisi skirtas technologijas.
1.3.	Bendrųjų kompetencijų (bendravimo įgūdžių, verslumo ugdymo, kūrybingumo, iniciatyvumo) tobulinimas pasitelkiant užsienio kalbas	Programų skaičius	Neformaliojo suaugusiųjų švietimo ir tęstinio mokymosi teikėjai	1 programa	2022 m., 2023 m.	1000	1000	Savivaldybės biudžeto lėšos

__________________________